 NA CHARLES WASONGA WAZIRI wa Usalama wa Ndani Kithure Kindiki sasa amefichua kuwa maafisa wa usalama walipata silaha haramu katika makazi matatu mtaani Karen, Nairobi baada ya operesheni iliyoendeshwa Ijumaa. Ufichuzi huo ulijiri Ijumaa jioni dakika chache baada ya Rais mstaafu Uhuru Kenyatta kulalamika kuwa maafisa wa Idara ya Upelelezi wa Makosa ya Jinai walivamia makazi ya mwanawe mkubwa Jomo, wakidai wanasaka silaha zilizohifadhiwa kwake. Bw Kenyatta aliwaambia wanahabari kuwa maafisa hao walifika katika boma la mwanawe wakiendesha gari lenye nambari za usajili ya taifa la Sudan, akishuku kitendo hicho kama njama ya “kuhangaisha familia yangu bila.” Hata hivyo, kwenye taarifa yake Profesa Kindiki hakurejelea madai ya kuvamiwa kwa makazi ya mwanawe Rais Mstaafu. Alisema kuwa operesheni ya kusaka bunduki hizo ilianzishwa baada ya kubainika kuwa silaha zilizotumika wakati wa maandamano zilisambazwa na raia wanaomiliki bunduki. “Leo (Ijumaa) operesheni imekuwa ikiendelea ikilenga makazi matatu katika mtaa wa Karen ambapo bunduki 23, baadhi yazo zinazoshukuwa kutumika katika shughuli za uhalifu, zilihifadhiwa,” Profesa Kindiki akasema kwenye taarifa kwa vyombo vya habari Ijumaa jioni. Waziri alisema opereshemi hiyo itaendelea kutwaa bunduki kutoka kwa watu ambao wanashukiwa kuzikodisha kwa waandamanaji na watu wengine kwa matumizi katika shughuli nyingine haramu. “Operesheni itaendelea kwa raia wanaomiliki bunduki jijini Nairobi na maeneo mengine nchini ambao huenda wamekuwa wakitumia silaha hizo kuhatarisha usalama wa taifa,” akasema. Profesa Kindiki alitoa hakikisho kuwa shughuli hiyo itaendeshwa kwa kuzingatia mbinu za kiusalama “na haina uhusiano wowote na siasa.” Alibaini kuwa sheria inaruhusu maafisa wa usalama kuendesha operesheni kama hiyo. “Maafisa wa usalama wanaruhusiwa chini ya Sheria ya Bunduki (Sura ya 114) ya sheria za Kenya kufanya upekuzi katika makazi ambayo yanashukiwa kuwa silaha zimehifadhiwa hapo. Upekuzi huo unalenga kuhitaji kwamba raia wanaomiliki bunduki hizo wazitoe kwa ukaguzi endapo inashukiwa kuwa bunduki hizo na risasi huenda zilitumika katika shughuli zinazokiuka sheria,” Profesa Kindiki akasema. Taarifa ya waziri huyo inajiri siku mbili baada ya Mbunge wa Nakuru Mjini Magharibi Samuel Arama kuonekana hadharani Jumatatu akiwatisha waandamanaji kwa bastola katika mtaa wa Shabab, Nakuru. Kwenye kanda ya video iliyosambazwa kwenye mitandao ya kijamii na vyombo vya habari, Bw Arama anaonekana akitisha kuwapiga risasi waandamanaji ambao walikuwa wakilalamikia kupanda kwa gharama ya maisha. Kitendo hicho ni kinyume cha kanuni zinazoongoza matumizi ya bunduki kwa raia wenye leseni za kumiliki silaha hizo. Hata hivyo, tangu wakati huo, Bw Arama hajachukuliwa hatua zozote za kisheria. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  